1.Introducere

Prezentul raport prezintă o prognoză pe termen lung a viitoarelor intrări și ieșiri pentru următorii cinci ani (2020-2024), în conformitate cu articolul 247 alineatul (1) litera (c) din Regulamentul financiar. Analiza ține seama de principiile și condițiile stabilite în proiectul de Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice.

Prognoza integrează în sfera sa de aplicare elementele cadrului financiar actual și ale cadrului financiar viitor și se bazează pe nivelul creditelor pentru 2020, astfel cum sunt prevăzute în proiectul de buget pentru exercițiul respectiv. Pentru anii 2021-2024, se iau în considerare angajamentele prezentate în propunerea Comisiei pentru următorul cadru financiar multianual (CFM).

Spre deosebire de prognoza de anul trecut, care acoperea perioada 2019-2023, această nouă prognoză include un an suplimentar (2024). Estimările plăților aferente angajamentelor din cadrul financiar actual au fost actualizate pentru a se ține seama de rezultatele efective ale execuției bugetului pentru 2018 și pentru 2019, precum și ale modificărilor propuse a fi aduse acestuia din urmă (proiectele de buget rectificativ nr. 1, nr. 2 și nr. 3) și de proiectul de buget pentru 2020.

În ceea ce privește plățile aferente angajamentelor pentru perioada de după 2021, având în vedere că negocierile pentru următorul cadru financiar multianual sunt în curs, aceste estimări sunt în continuare conforme cu parametrii din propunerea Comisiei privind viitoarea perioadă financiară, astfel cum se reflectă în raportul de anul trecut.

2.Rezultatele prognozei

2.1. Plăți

2.1.1.Plăți până la încheierea actualului cadru financiar (2020)

Raportul include estimările din proiectul de buget pentru 2020, ultimul an al cadrului financiar actual. Estimările cu privire la nivelurile plăților pentru 2020 sunt, în ansamblu, cu 7 miliarde EUR mai mici decât în raportul de anul trecut referitor la prognoza pe termen lung. Această constatare privește în special rubricile 1b, 2 și 4. În ceea ce privește fondurile din cadrul gestiunii partajate, proiectul de buget se bazează pe cele mai recente previziuni privind punerea în aplicare furnizate de statele membre în ianuarie 2019, care sunt ușor sub nivelul previziunilor transmise de statele membre în iulie 2018, pe care se baza prognoza de anul trecut. În domeniul acțiunii externe, proiectul de buget pentru 2020 este, de fapt, sub nivelul de anul precedent, în principal din cauza nivelului mai scăzut al plăților pentru Instrumentul pentru refugiații din Turcia.

Aproape toate plățile din 2020 se referă la angajamentele asumate în cadrul programelor din perioada 2014-2020. Mai puțin de 1 % din plăți vor acoperi angajamentele restante din cadrul financiar anterior anului 2014 de la rubricile 1a și 4. Cea mai mare parte a programelor din cadrul politicii de coeziune aferente perioadei 2007-2013 ar urma să fie închise până la sfârșitul anului 2019, fără să se anticipeze alte plăți în 2020.

2.1.2.Plăți în cadrul următorului cadru financiar (2021-2024)

În total, se preconizează că plățile pentru primii patru ani ai următorului cadru financiar vor fi de aproximativ 687 de miliarde EUR. Această sumă nu este distribuită în mod uniform de-a lungul perioadei luate în considerare, ci urmează evoluția paralelă preconizată a: 1) introducerii progresive a plăților pentru noile programe de cheltuieli (aproximativ 62 % din totalul plăților pentru cei 4 ani) și 2) plăților aferente angajamentelor restante din perioada 2014-2020 (restul de 38 % din plăți).

Plăți aferente noilor angajamente

Nu există nicio modificare în prognoză față de raportul de anul trecut în ceea ce privește noile angajamente. La fel ca anul trecut, aceste plăți reflectă propunerea Comisiei din 2 mai 2018 privind cadrul financiar multianual pentru perioada 2021-2027 și datele care au stat la baza acesteia (a se vedea informațiile detaliate din secțiunea 3. Ipoteze care stau la baza prognozei). O actualizare a acestor estimări ar fi posibilă numai după ce vor fi fost încheiate negocierile cu privire la următorul cadru financiar și la legislația sectorială specifică aferentă acestuia.

Acest lucru este valabil în special în cazul negocierilor referitoare la Regulamentul privind dispozițiile comune, care determină viteza de execuție a fondurilor din cadrul politicii de coeziune, domeniul de politică în care se înregistrează cel mai mare volum de cheltuieli efectuate din credite diferențiate. Aducerea de modificări modalităților de execuție a fondurilor politicii de coeziune în raport cu propunerile Comisiei ar influența semnificativ estimările plăților pentru întregul buget al UE.

De exemplu, orice reducere a ratei de reținere anuale în raport cu propunerea Comisiei sau închiderea conturilor aferente prefinanțării în momentul încheierii programelor, și nu anual ar da naștere unor nevoi de plată suplimentare în cursul perioadei acoperite de prognoză. Normele de dezangajare automată pot avea, de asemenea, un impact semnificativ asupra profilurilor de plată. Orice prelungire a termenului de depunere a cererilor de plată după data indicată în propunerea Comisiei ar întârzia execuția fondurilor din cadrul politicii de coeziune și ar amâna efectuarea plăților până în următorul cadru financiar.

Ratele de prefinanțare pentru fondurile politicii de coeziune (atât fondurile aferente perioadei 2014­2020, cât și cele aferente perioadei 2021-2027) vor avea un impact în special asupra primilor ani ai următorului cadru financiar. Propunerile Comisiei referitoare la următorul Regulament privind dispozițiile comune și la modificarea actualului Regulament privind dispozițiile comune țin seama de cerințele de finanțare de la începutul noii perioade, precum și de constrângerile legate de un plafon al resurselor proprii corespunzător procentului de 1,20 % din venitul național brut al UE. Deși Comisia a propus majorarea plafonului resurselor proprii pentru a ține seama de baza venitului național brut (VNB) din cele 27 de state membre, este posibil ca plafonul actual să se aplice în continuare în primii ani ai următorului cadru financiar dat fiind procesul îndelungat de ratificare a noii Decizii privind resursele proprii.